新酒熟奉懷曹使君
作者：毛滂
朝代：宋

paragraphs: 水沙卧甕青綀羃，浮蛆欲上真珠泣。
濛漫崑山清露零，洗下雲腴和玉汁。
小槽决决秋泉語，老盆艶艶春光濕。
不妨力飲薦寒英，只憂秋老金膚澀。
先生何翅七不堪，袍鞾裹縛肩骭急。
醉鄉禮法稍寛閒，倒著接䍦猶許入。
南樓老子冰雪腸，咳唾珠璣紛可拾。
未許王郎見短歌，已容趙壹唯長揖。
邇來鈴齋作禪觀，錦瑟間多山玉立。
欲留一斗向吳興，何日南樓和月吸。